paragraph_text: Amol (perz. آمل) je grad u pokrajini Mazandaran na sjeveru Irana. Zemljopisno je smješten na ravni između Alborza i Kaspijskog mora, na lijevoj obali rijeke Haraz-Rud. Od pokrajinskog sjedišta Sarija udaljen je 60 km prema zapadu, od Babola 30&nbsp;km, te 20 km od kaspijske obale. Klima na širem području klasificira se kao kaspijski podtip sredozemne klime koju karakterizira visoka relativna vlažnost zraka i količina padalina iznad 1000 mm godišnje. Povijest Amola seže u stari vijek kada je bio poznat pod staroperzijskim imenom Āmṛda. Kroz srednji vijek bio je središtem Tabaristana, a nakon završetka vladavine Tahirida i važnim iranskim upravnim sjedištem. Putopisac T. Herbert posjetio je grad 1628. i zabilježio da je imao 3000 kuća i bio popularan po voću. Amol je cestom 22 povezan s obalom na sjeveru odnosno Babolom, Kaemšaherom i Sarijem na istoku, cesta 26 s obalnim Nurom na zapadu, a cesta 77 s Teheranom na jugozapadu. Prema popisu stanovništva iz 2006. godine u Amolu je živjelo 199.698 ljudi.